CELEX: 32009D0360
Language: sk
Date: 2009-04-30 00:00:00
Title: 2009/360/ES: Rozhodnutie Komisie z  30. apríla 2009 , ktorým sa dopĺňajú technické požiadavky na opis vlastností odpadu ustanovené v smernici Európskeho parlamentu a Rady 2006/21/ES o nakladaní s odpadom z ťažobného priemyslu [oznámené pod číslom K(2009) 3013]

1.5.2009   
            
            
               SK
            
            
               Úradný vestník Európskej únie
            
            
               L 110/48
            
         
      ROZHODNUTIE KOMISIE
   
   z 30. apríla 2009,
   ktorým sa dopĺňajú technické požiadavky na opis vlastností odpadu ustanovené v smernici Európskeho parlamentu a Rady 2006/21/ES o nakladaní s odpadom z ťažobného priemyslu
   [oznámené pod číslom K(2009) 3013]
   (2009/360/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Európskeho parlamentu a Rady 2006/21/ES z 15. marca 2006 o nakladaní s odpadom z ťažobného priemyslu, ktorou sa mení a dopĺňa smernica 2004/35/ES (1), a najmä na jej článok 22 ods. 1 písm. e),
   keďže:
   
               (1)
            
            
               V smernici 2006/21/ES sa ustanovuje opis vlastností odpadu ako súčasť plánu nakladania s ťažobným odpadom, ktorý má prevádzkovateľ ťažobných aktivít vypracovať a príslušný orgán schváliť. V prílohe II k uvedenej smernici sa ustanovuje zoznam určitých aspektov, ktoré sa majú zahrnúť do opisu vlastností odpadu.
            
         
               (2)
            
            
               Účelom tohto opisu vlastností ťažobného odpadu je získať náležité údaje o odpade, s ktorým sa nakladá, s cieľom umožniť hodnotenie a monitorovanie jeho charakteristík, správania a vlastností, a tak zabezpečiť, že sa s ním nakladá spôsobom, ktorý je dlhodobo bezpečný pre životné prostredie. Navyše by opis vlastností odpadu mal uľahčiť určenie možností nakladania s takýmto odpadom a súvisiacich opatrení, ktorých cieľom je ochrana zdravia ľudí a životného prostredia.
            
         
               (3)
            
            
               Potrebné informácie a údaje o opise vlastností ťažobného odpadu by sa mali zozbierať na základe existujúcich príslušných a primeraných údajov, prípadne prostredníctvom odberu vzoriek a testovania. Malo by sa zabezpečiť, aby boli informácie a údaje na opis vlastností odpadu vhodné, primeranej kvality a charakteristické pre daný odpad. Tieto údaje by mali byť riadne odôvodnené v pláne nakladania s ťažobným odpadom k plnej spokojnosti príslušného orgánu.
            
         
               (4)
            
            
               Miera podrobnosti údajov, ktoré sa majú zozbierať a súvisiaci odber vzoriek alebo testovanie by mali byť prispôsobené typu odpadu, možným environmentálnym rizikám a zariadeniu, do ktorého je odpad určený. Z technického hľadiska by sa malo umožniť uplatňovanie opakovaného prístupu na zabezpečenie primeraného opisu vlastností odpadu.
            
         
               (5)
            
            
               Z technického hľadiska je vhodné vyňať z niektorých geochemických testovaní odpad, ktorý je definovaný ako inertný odpad v súlade s kritériami ustanovenými v rozhodnutí Komisie 2009/359/ES (2).
            
         
               (6)
            
            
               Opatrenia ustanovené v tomto rozhodnutí sú v súlade so stanoviskom výboru zriadeného článkom 18 smernice Európskeho parlamentu a Rady 2006/12/ES z 5. apríla 2006 (3),
            
         PRIJALA TOTO ROZHODNUTIE:
   Článok 1
   Opis vlastností odpadu
   1.   Členské štáty zabezpečia, aby bol opis vlastností odpadu, ktorý majú vykonať prevádzkovatelia ťažobných aktivít, v súlade s týmto rozhodnutím.
   2.   Opis vlastností odpadu zahŕňa tieto kategórie údajov, tak ako je uvedené v prílohe:
   
               a)
            
            
               základné informácie;
            
         
               b)
            
            
               geologická charakteristika ložiska, kde sa má ťažba vykonať;
            
         
               c)
            
            
               povaha odpadu a plánovaný spôsob nakladania s odpadom;
            
         
               d)
            
            
               geotechnické správanie odpadu;
            
         
               e)
            
            
               geochemické vlastnosti a správanie odpadu.
            
         3.   Na účely hodnotenia geochemického správania odpadu sa zohľadnia kritériá na definovanie inertného odpadu ustanovené v rozhodnutí 2009/359/ES. V prípadoch, kde sa na základe týchto kritérií odpad považuje za „inertný“, bude podliehať iba príslušným geochemickým testom uvedeným v bode 5 prílohy.
   Článok 2
   Zber a hodnotenie údajov
   1.   Informácie a údaje potrebné na opis vlastností odpadu sa zozbierajú v poradí uvedenom v odsekoch 2 až 5.
   2.   Použijú sa existujúce prieskumy a štúdie, ktoré zahŕňajú súčasné povolenia, geologické prieskumy, podobné lokality, zoznamy inertného odpadu, vhodné certifikáty, európske alebo vnútroštátne normy týkajúce sa podobného materiálu, ktoré zodpovedajú technickým požiadavkám stanoveným v prílohe.
   3.   Posúdi sa kvalita a reprezentatívnosť všetkých údajov a určia sa prípadné chýbajúce informácie.
   4.   V prípade, že informácie potrebné na opis vlastností odpadu chýbajú, vypracuje sa plán odberu vzoriek v súlade s normou EN 14899 a odoberú sa vzorky v súlade s uvedeným plánom odberu vzoriek. Plány odberu vzoriek sú založené na identifikácii potrebných údajov a obsahujú:
   
               a)
            
            
               účel zberu údajov;
            
         
               b)
            
            
               požiadavky na program testovania a na odber vzoriek;
            
         
               c)
            
            
               miesta odberu vzoriek vrátane odberu vzoriek z vrtného jadra, čelby, dopravného pásu, odvalu, odkaliska alebo iného náležitého miesta;
            
         
               d)
            
            
               postupov a odporúčaní týkajúcich sa počtu, veľkosti, objemu, opisu vzoriek a nakladania s nimi.
            
         Zhodnotí sa spoľahlivosť a kvalita výsledkov odberu vzoriek.
   5.   Zhodnotia sa výsledky procesu opisu vlastností odpadu. V prípade potreby sa zozbierajú doplňujúce údaje podľa rovnakej metodológie. Konečné výsledky sa začlenia do plánu nakladania s odpadom.
   Článok 3
   Toto rozhodnutie je určené členským štátom.
   
      V Bruseli 30. apríla 2009
      
         
            Za Komisiu
         
         Stavros DIMAS
         
         
            člen Komisie
         
      
   
   
      (1)  Ú. v. EÚ L 102, 11.4.2006, s. 15.
   
      (2)  Pozri stranu 46 tohto Úradného vestníka.
   
      (3)  Ú. v. EÚ L 114, 27.4.2006, s. 9.
   
      PRÍLOHA
      
         TECHNICKÉ POŽIADAVKY NA OPIS VLASTNOSTÍ ODPADU
      
      1.   Základné informácie
      
      Prehľad a pochopenie všeobecných podkladových údajov a cieľov ťažby.
      Zber všeobecných údajov o:
      
                  —
               
               
                  prieskumných, ťažobných a spracovateľských činnostiach,
               
            
                  —
               
               
                  druhu a opise spôsobu ťažby a spracovania nerastov,
               
            
                  —
               
               
                  povahe výsledného produktu.
               
            2.   Geologická charakteristika ložiska, kde sa má ťažba vykonať
      
      Identifikácia odpadov, ktoré vzniknú pri ťažbe a spracovaní nerastov, prostredníctvom údajov o:
      
                  —
               
               
                  povahe okolitých hornín, ich chemických a mineralogických vlastnostiach, vrátane hydrotermálnej alterácie minerálov a hlušiny,
               
            
                  —
               
               
                  povahe ložiska vrátane minerálov alebo mineralizovaných štruktúr,
               
            
                  —
               
               
                  typológii mineralizácie, jej chemických a mineralogických vlastností vrátane fyzikálnych vlastností, ako je hustota, pórovitosť, zrnitosť, obsah vody, a to pre vyťažené minerály, hlušinu a novovzniknuté hydrotermálne minerály,
               
            
                  —
               
               
                  veľkosti a geometrii ložiska,
               
            
                  —
               
               
                  zvetrávaní a supergénnej alterácii z chemického a mineralogického hľadiska.
               
            3.   Odpad a plánovaný spôsob nakladania s odpadom
      
      Opis povahy všetkých odpadov, ktoré sa vyskytnú počas každej prieskumnej, ťažobnej a spracovateľskej činnosti vrátane skrývky, odpadových hornín a hlušiny, prostredníctvom údajov o:
      
                  —
               
               
                  pôvode odpadu v mieste ťažby a procese, pri ktorom odpad vzniká, ako sú prieskum, ťažba, drvenie, príprava koncentrátu,
               
            
                  —
               
               
                  množstve odpadu,
               
            
                  —
               
               
                  opise systému prepravy odpadov,
               
            
                  —
               
               
                  opise chemických látok, ktoré sa používajú počas úpravy,
               
            
                  —
               
               
                  klasifikácii odpadu podľa rozhodnutia Komisie 2000/532/ES (1) vrátane jeho nebezpečných vlastností,
               
            
                  —
               
               
                  type plánovaného zariadenia na nakladanie s odpadom, konečnej forme ukladaného odpadu a spôsobe uloženia odpadu do zariadenia.
               
            4.   Geotechnické správanie odpadu
      
      Určenie vhodných parametrov na hodnotenie vnútorných fyzikálnych vlastností odpadu s ohľadom na druh zariadenia, do ktorého je odpad určený.
      Príslušné parametre, ktoré je potrebné zohľadniť sú: zrnitosť, plasticita, hustota a obsah vody, stupeň zhutnenia, šmyková pevnosť a uhol vnútorného trenia, priepustnosť a pórovitosť, stlačiteľnosť a konsolidácia.
      5.   Geochemické vlastnosti a správanie odpadu
      
      Určenie chemických a mineralogických vlastností odpadu a akýchkoľvek prísad alebo rezíduí, ktoré v odpade zostávajú.
      Pravdepodobné chemické zloženie drenážnych vôd počas celého obdobia prevádzky pre každý druh odpadu, pričom sa berie do úvahy plánovaný spôsob nakladania s odpadom, ale hlavne:
      
                  —
               
               
                  hodnotenie vylúhovateľnosti kovov, oxidových aniónov a solí počas určitého obdobia pomocou testu vylúhovania v závislosti od pH a/alebo perkolačného testu a/alebo dlhodobého testu vylúhovania a/alebo iného vhodného testovania,
               
            
                  —
               
               
                  pri odpade s obsahom sulfidov sa vykonajú statické alebo kinetické testy s cieľom určiť kyselinotvorný potenciál vzniku kyslých vôd a vylúhovateľnosti kovov.
               
            
         (1)  Ú. v. ES L 226, 6.9.2000, s. 3.